
E L Ő T E R J E S Z T É S

Sülysáp Város Önkormányzata Képviselő-testületének

2017. április 27-én tartandó munkaterv szerinti ülésére

17. napirendhez

Tárgy:
Tájékoztató a 2017. év I. negyedévben a Képviselő-testület által átruházott hatáskörökben hozott döntésekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 8. § (4) és 19. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2017. év I. negyedévére vonatkozóan.
Kérem a beszámoló szíves megtárgyalását és elfogadását.
…/2017. (IV. 27.) ÖKT határozati javaslat

Sülysáp Város Önkormányzatának Képviselő-testülete a 2017. év I. negyedévében átruházott hatáskörben hozott döntésekről szóló, az SZMSZ 8. § (4) és 19. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester, jegyző
Sülysáp, 2017. április 20.

BESZÁMOLÓ

a Sülysáp Város Önkormányzata Képviselő-testülete által átruházott 
hatáskörökben hozott 2017. I. negyedévi döntésekről
I. Önkormányzati szociális támogatások
Polgármesteri hatáskörben 2017. I. negyedévében, újonnan 29 db háztartás esetében állapítottunk meg települési lakásfenntartási támogatást, 210.500,- Ft összegben (átlagosan 7.259,- Ft-ot/háztartásonként), ami összességében az előző negyedévben beadott kérelmekhez képest 46,3%-kal csökkenést mutat (54 db-ról 29 db-ra), azonban egyes háztartásokra lebontva a megítélt támogatások átlagban 12,3%-kal növekedtek (6.465,- Ft-ról 7.259,- Ft-ra). Ebből az állapítható meg, hogy ugyan az előző negyedévhez képest új igénylőként kevesebben adták be a kérelmüket, de akik most beadták, azok a jövedelmi viszonyaikat tekintve sokkal rosszabb helyzetben voltak. 2017. I. negyedévében összesen 515 család volt jogosult települési lakásfenntartási támogatásra 2.758.000,- Ft összegben. A támogatások minimálisan adható összege 2.500,- Ft, maximuma: 9.000,- Ft, melyek függnek a háztartás nagyságától és jövedelmi helyzetétől. A települési lakásfenntartási támogatás megállapításánál továbbra is fontos szempont a közműszolgáltatók részére történő átutalás, elsősorban: áram és gázszolgáltatók részére, ezek hiányában pedig házipénztárból történő készpénz kifizetés (a I. negyedévben, 2 esetben, összesen 18.000,- Ft összegben). 

Települési krízistámogatás megállapításra 123 alkalommal került sor összesen 1.358.750,- Ft összegben. Ebből 73 háztartás részesült természetbeni ellátás keretében háztartásonként 5 q tűzifában, összesen 1.014.750,- Ft (háztartásonként átlagosan 13.900,- Ft) értékben. A fennmaradó 50 esetben készpénz került megállapításra összesen 344.000,- Ft értékben, átlagosan 6.880,- Ft háztartás/ család részesült. A pénzbeli kérelmek elsősorban gyógyszerek kiváltására, élelmiszervásárlásra lettek megállapítva. Ebben az időszakban egy alkalommal került sor határozat visszavonására, mivel a természetbeni ellátás formájában megállapított támogatást az ügyfél ily módon nem kívánta igénybe venni. Ebben a negyedévben egy alkalommal került sor krízistámogatási kérelem elutasítására, jövedelmi viszonyok nagysága miatt.

Polgármesteri hatáskörben 2017. I. negyedévében 8 esetben került sor újonnan (52.000,- Ft összegben) települési létfenntartási támogatást megállapításra. 2017. I. negyedévében összesen 102 fő volt jogosult erre az ellátásformára, 660.000,- Ft összegben. Ebben az időszakban egy esetben került sor kérelem elutasításra a jogosultsági feltételek fennállásának hiánya miatt (magas jövedelem). A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési temetési kölcsön megállapítására a fenti időszakban nem került sor. 
A fentebb említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni szociális helyzetére.

II. Önkormányzati vagyonnal kapcsolatos intézkedések
Az önkormányzat vagyonáról és a vagyongazdálkodás szabályairól szóló 2/2013. (II. 15.) önkormányzati rendelet 5. § (2) bekezdés szerint a polgármester döntéseiről és intézkedéseiről negyedévente beszámol a képviselő-testületnek.

· 164/2016/Z. (IX. 15.) ÖKT határozata alapján dr. Krizsán Jánosné beköltözött a Vasút utca 58. szám alatti bérlakásba 2017. január 20-án.

· 174/2016. (X. 30.) határozat alapján 2017. január 20-án szolgálati lakásként bérbeadásra került a Szent István tér 17/c épületben (főgáz) kialakított lakás Kovácsné Girán Eleonóra részére.

· 25/2017. (II. 23.) ÖKT határozat Intra-Europe Cargo Szállítmányozási Korlátolt Felelősségű Társaság képviseletében Wágner Árpádné 2017. március 3-án megvásárolta a 0406/27 hrsz.-ú ipari terület művelési ágú ingatlant.

